SHBA zgjeron listën e shkelësve të ligjit të trafikut njerëzor
Pesë vende evropiane në listën e monitorimit për trafik njerëzor
Zyrtarët në Washington thonë se pavarësisht vetëdijes së madhe të problemit, trafikimi njerëzor në botë vazhdon të rritet, i shtyrë pjesërisht nga përdorimi i internetit për të joshur njerëzit drejt skllavërisë seksuale dhe punës me kontrata. Si pasojë, Shtetet e Bashkuara zgjeruan listën nga 13 në 23 të vendeve që i përkasin shtresës së tretë, vende këto që shihen se nuk po bëjnë përpjekje të dukshme për të trajtuar problemin dhe mund të bëhen objekt i sanksioneve amerikane. Gjatë takimit për publikimin e raportit që mbulon 184 vende dhe territore, Sekretarja e Shtetit Hillary Clinton tha se rreth 27 milion njerëz mund të jenë duke jetuar në skllavëri. Ajo tha se megjithëse shumë vende kanë ligje anti-trafikimit, zbatimi i ligjit mungon. Raporti i 11 i lëshuar nga Departamenti i Shtetit nën ligjin për anti-trafikimin të miratuar nga Kongresi amerikan në vitin 2000, radhit disa vende shkelëse kronike të drejtave të njeriut si vende të shtresës së tretë, përfshi Birmaninë, Kubën, Iranin, Korenë e Veriut dhe Zimbabven. Vendet e Gjirit Persik, aleate të Shteteve të Bashkuara, dhe Arabia Saudite vazhdojnë të mbeten në shtresën e tretë sëbashku me gjashtë vende afrikane që hynë në këtë shtresë për herë të parë, Libani, Turkmenistani, Venezuela dhe Mikronezia. Prej 13 vendeve të radhitura në këtë shkallë vitin e kaluar, vetëm Republika Domenikane ka dalë nga kjo shkallë në vitin 2011 si rezultat i përparimeve kundër trafikimit. Dënimi i vetëm i autorizuar në bazë të ligjit amerikan është ndërprerja e ndihmave jo-humanitare çfarë është bërë në masë. Zonja Clinton tha se synimi i vlerësimit është të nxisë vende që të reagojnë. Me këmbenguljen e zonjës Clinton, raporti vlerëson për të dytin vit rrjesht trafikun njerëzor në Shtetet e Bashkuara. Sikurse shumica e ekonomive të avancuara, Amerika është vënë në shkallën e parë me ligje të fektshme dhe përpjekje të organeve të rendit. Por raporti thotë se Shtetet e Bashkuara mbeten një vend burimi, tranziti dhe destinacion për burra, gra dhe fëmijë që i nënshtrohen punës së detyruar, skllavërisë përmes borxheve dhe trafikut seksual. Në raport thuhet se trafikantët shfrytëzojnë programet amerikane të vizave që lejojnë punonjësit e përkohëshëm të hyjnë në Amerikë gjoja për të punuar në ferma dhe industrinë turistike. Madje, Departamenti i Shtetit nderoi 10 aktivistë nga mbarë bota si heronjë, mes tyre Sheila Roseau veprimtare për të drejtat e grave nga Antigua dhe Barbuda. Ajo ndihmoi në miratimin e ligjit kundër trafikimit në vendin e Karaibeve gjatë vitit të kaluar. Ajo thotë se ky legjislacion është vetëm fillimi trajtimit të problemit. Raporti radhiti gjashtë vende si shkelës të ligjit amerikan të vitit 2008 kundër përdorimit të fëmijëve ushtarë, Birmania, Çadi, Republika Demokratike e Kongos, Somalia, Sudani dhe Jemeni. Përveç Birmanisë, të gjitha këto vende marrin ndihma ushtarake ose trajnim. Organizata Human Right Watch i ka bërë thirrje adminstratës së Presidentit Obama që t’i jap fund ndihmës në bazë të ligjit.